### 22.    Beslutning om godkendelse af Kulturaftale 2021-2024, Kulturregion Midt- og [adresse]

**Åbent**

Sagsnr.: 326-2020-79046       J.nr.: 20.20.00           Dokumentnr.:
326-2020-335963

**Sagstype**

Beslutning

**Resume og sagens baggrund**

Den nuværende kulturaftale mellem Kulturregion Midt- og
[adresse] og Kulturministeriet udløber den 31. december 2020.

Der fremlægges derfor ny 4-årig kulturaftale for 2021-2024
til godkendelse.

Kulturaftalen 2021-24 har hovedsageligt fokus på
udviklingsinitiativer med national relevans vedrørende børn og unge op til 20
år.

**Indstillinger**

Direktøren indstiller, at udkast til kulturaftale 2021-2024
mellem Kulturregion Midt- og [adresse] og Kulturministeriet godkendes.

**Behandling**

Kultur- og Fritidsudvalget, Økonomiudvalget,
Kommunalbestyrelsen

**Sagsfremstilling**

Den 12. november 2020 godkendte Kulturgruppen i [adresse]
Midt- og [adresse] 'Udkast til Kulturaftale 2021-2024' under forudsætning af
at den forventede bevilling fra Kulturministeriet imødekommes og godkendes i de
6 kommuner.

Kulturgruppen er den politiske styregruppe, der varetager
opgaver og træffer beslutninger vedrørende de områder, der er omfattet af
kulturaftalen.

Kulturgruppen består af 16 medlemmer, der repræsenterer
kommunerne Kalundborg, Lejre, [adresse], Ringsted, Slagelse og Sorø.

Der er i aftaleudkastet skrevet økonomi ind, da denne efter
aftalens godkendelse i kommunerne, forhandles endeligt på plads med
Kulturministeriet.

*Vision og Mission for Kulturregionen*

Kulturaftalen 2021-2024 skal give børn og unge uanset
baggrund eller bopæl det bedst mulige kulturelle fundament i livet.

Alle børn og unge i Kulturregion Midt- og [adresse] skal
igennem hele deres dagtilbudstid, skoletid og i fritiden opleve, at de har
mulighed for at få ny viden, nye kreative færdigheder og lyst til kulturel
skabelse, deltagelse og iagttagelse gennem et bredt møde kunst og kultur af høj
kvalitet.

Den nye viden, de nye færdigheder og lysten til kulturel,
kunstnerisk og kreativ dannelse og udvikling hos børn og unge skal styrke
kulturregionens socioøkonomiske placering og styrke børn og unges evner til
innovativ idégenerering, kreativ problemløsning samt øge deres livsduelighed i
bred forstand. Ønsket er desuden at udvikle unikke indsatser af en volumen og
kvalitet, der skaber resultater, viden og perspektiver af national interesse.

Udkastet er udarbejdet med baggrund af de 2 indsatsområder
som blev beskrevet i tillægskulturaftalen for 2020 og videreudviklet i
projektgrupperne og godkendt af Kulturgruppen som indsatsområder for
Kulturaftalen 2021 - 2024 på mødet den 17. september 2020:

1.    Børnenes og de
unges kulturregion

2.    Litteraturregion
– læselyst for alle / præsentation og produktion

*Indsatsområde 1- Børnenes og de unges Kulturregion*

Kulturregion Midt- og [adresse] ønsker med Kulturaftalen
2021- 2024 at sætte fokus på børn og unges kulturelle dannelse og kreativitet.
Mere end 30.000 børn og unge bliver involveret i indsatsen, som bliver en del
af dagtilbuddenes og skolernes årsplaner.

Det centrale fokus i indsatsen er på børns arbejde med
skabende processer, og på at børnene gennem hele deres dagtilbuds- og skoletid
fortsætter med at udvikle deres evner til at udtrykke sig kunstnerisk og
kreativt.

Kulturregionen vil med indsatsen markere sig nationalt som
et visionært eksempel på, hvordan man med en samlet indsats kan styrke børns
kreative kompetencer ved at give dem en struktureret adgang til kvalitative
møder med kunst og kultur.

Målet med indsatsen er et fuldt integreret kulturprogram i
alle Kulturregionens seks kommuner. Alle skoler og alle dagtilbud deltager.

Projektet Børnenes Kulturregion vil hen over de 4 år
indtænker en øget medfinansiering fra kommunerne fra 2022. Der er taget
forbehold for de politiske processer i kommunerne i udkast til Kulturaftale.

*Indsatsområde 2- Litteraturregion – læselyst for alle*

Som noget helt særligt ønsker de seks kommuner at sætte
fokus på litteratur og læselyst for børn, unge og deres familier med vægt på
både produktion og præsentation af litteratur. Mødet med litteratur i alle
former og på nye måder skaber læselyst hos både børn, unge og voksne. Læselyst
fremmer lysten og færdighederne til uddannelse og dannelse og giver store
oplevelser.

Ambitionen er, at Kulturregion Midt- og [adresse] skal
være en litteraturregion, hvor der både læses, skrives og opleves litteratur i
alle aldre og på alle niveauer.

Kommunerne samarbejder om at have en kulturregional
forfatterskole for børn og unge samt et talentforløb for unge – et Forfatter
GrundKursus/FGK på tværs af kommunerne. I 2021-24 udvikles dette
produktionsspor til også at omfatte forfatterværksteder i skoler og på
gymnasier, og der arbejdes med en forankring af dette efter endt aftaleperiode.

**Økonomiske konsekvenser**

Det kommunale bidrag til kulturaftalen vil fortsat være kr.
3,00 pr indbygger, som er indarbejdet i budgettet. Dog vil indsatsområde 1 –
børnenes og de unges kulturregion – skulle indtænkes i en øget kommunal
medfinansiering fra 2022, og der er i oplægget taget forbehold for de politiske
processer i de enkelte kommuner og at det evt. kan håndteres i forbindelse med
kommende budgetprocesser.

**Kultur- og Fritidsudvalgets
møde den 1. december 2020:**

Anbefales.

**Økonomiudvalgets møde den 9.
december 2020:**

Anbefales.

**Bilag**

|  |  |
| --- | --- |
| Bilag til Kulturaftale 2021-2024 | 326-2020-336157 |
| Udkast til kulturaftale 2021-2024 | 326-2020-336155 |